**Cu flori de măr colindele se scriu**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aşteaptă-mă la geam ca pe-o colindă

Care-ţi dezgheaţă inima târziu,

Afară viscoleşte şi cărarea

Pierdută-i sub un caier argintiu.

Abia zăresc lumina casei tale

Şi candela ce arde la fereşti

Mă-mbie tremurând să am curajul

De-a te striga pe nume... Unde eşti?

Sub paşii mei nu-s urme pe zăpadă,

Dar vin să te colind fără să ştiu

De mă aştepţi sau de-ai aflat, iubite,

Cu flori de măr colindele se scriu.

- Te-aştept în noaptea de Crăciun, iubito,

Cu părul nins de dalbe primăveri

Să mă colinzi şi gheţurile iernii

Topindu-le pe buze să-mi oferi

O dimineaţă nouă şi-n fereastră

Sub versuri din poeme-ai să găseşti

Un înger care, magii însoţindu-i,

A coborât să ne aducă veşti.

S-a așternut sub gândul meu zăpada,

Lumina doarme-n bradul argintiu,

Când glasul tău îmi colorează visul

Colindele cu flori de măr le scriu.

Liliana Trif Ioan Grigoraș